b'\n_START_ARTICLE_\nShankill Road\n_START_PARAGRAPH_\nShankill Road (irsk: B\xc3\xb3thar na Seanchille) er hovedf\xc3\xa6rdsels\xc3\xa5ren i et protestantisk arbejderkvarter i Belfast, Nordirland, der er kendt som Shankill. Vejen str\xc3\xa6kker sig 2,4 km fra centrum og vestp\xc3\xa5 og er t\xc3\xa6t besat af butikker. De fleste mennesker bor i sidegaderne, der forgrener sig bag selve hovedgaden. Gaden er bedst kendt for de mange gavlmalerier som udtrykker en utvetydig sympati for loyalisterne. Shankill h\xc3\xb8rer til Belfast West valgkredsen b\xc3\xa5de ved valg til Nordirlands lovgivende forsamling og Underhuset.\n_START_SECTION_\nHistorie\n_START_PARAGRAPH_\nDa det centrale Belfast bestod af marsk og t\xc3\xa6tte skove, flakkede der ulve og vildsvin rundt i omr\xc3\xa5det ved Shankill. De f\xc3\xb8rste beboere bosatte sig i bunden af Glencairn omr\xc3\xa5det: en tidligere ringborg, hvor floderne Ballygomartin og Forth m\xc3\xb8des._NEWLINE_Navnet "Shankill" stammer fra en lille koloni, der l\xc3\xa5 p\xc3\xa5 det sted, hvor Shankill Road g\xc3\xa5r over i Woodvale Road og krydser Cambrai Street. Det er afledt af det irske ord seanchill, der betyder gammel kirke. Det var p\xc3\xa5 den vestlige bred af Lagan-floden, at den middelalderlige sognekirke l\xc3\xa5, i dag er omr\xc3\xa5det opslugt af Belfast. _NEWLINE_Omr\xc3\xa5det undergik en enorm ekspansion i slutningen af 1800-tallet grundet linned- og l\xc3\xa6rredsindustrien. Mange af gaderne i Shankill Road har navne, der kan ledes tilbage til Flandern, da det var herfra man importerede den h\xc3\xb8r, der blev forarbejdet og v\xc3\xa6vet til linned og l\xc3\xa6rred. Siden midten af 1900-tallet er linned-, og l\xc3\xa6rredsindustrien brudt sammen, hvilket har ledt til h\xc3\xb8j arbejdsl\xc3\xb8shed i omr\xc3\xa5det, hvilket stadig er tilf\xc3\xa6ldet anno 2019. _NEWLINE_Under den lavintensive borgerkrig i Nordirland, der er kendt som The Troubles (1969-98) blev omr\xc3\xa5det flere gange udsat for bombeattentater fra den irsk nationalistiske undergrundsh\xc3\xa6r IRA, hvoraf det mest kendte er Shankill Bomb. Den 23.oktober 1993 spr\xc3\xa6ngtes en bombe i Frizzels Fish Shop. IRA h\xc3\xa6vdede, at der fandt et loyalistisk m\xc3\xb8de sted i fiskebutikken, da bomben blev bragt til spr\xc3\xa6ngning. Ni personer plus den ene af de to bombem\xc3\xa6nd, Thomas Begley, omkom under spr\xc3\xa6ngningen. Den anden bombemand, Sean Kelly, overlevede og blev f\xc3\xa6ngslet. _NEWLINE_Bydelen er desuden kendt for talrige v\xc3\xa6bnede aktioner gennemf\xc3\xb8rt af protestantiske loyalistiske paramilit\xc3\xa6re som Gusty Spence, the Shankill Butchers og Lenny Murphy. _NEWLINE_Da omr\xc3\xa5det er klemt inde mellem de to store katolske arbejderkvarterer Falls Road og Ardoyne i hver sin ende, har det b\xc3\xa5de v\xc3\xa6ret udgangspunkt for talrige angreb p\xc3\xa5 katolikker og m\xc3\xa5l for adskillige angreb fra katolikkernes side gennem \xc3\xa5rene.\n_START_SECTION_\nI dag\n_START_PARAGRAPH_\nOmr\xc3\xa5det er altovervejende beboet af protestanter, der politisk set er loyalistister. Shankill er fysisk afgr\xc3\xa6nset fra de omgivende katolske boligomr\xc3\xa5der af en s\xc3\xa5kaldt "fredsmur". _NEWLINE_Shankill-omr\xc3\xa5det har ca. 22.000 indbyggere og var et af br\xc3\xa6ndpunktern i de v\xc3\xa6bnede uroligheder, der pr\xc3\xa6gede Nordirland i perioden 1969-98, hvor mange liv gik tabt i den sekteriske vold. Adskillige loyalistiske paramilit\xc3\xa6re grupper, s\xc3\xa5som UDA og UVF, holder til i omr\xc3\xa5det, og der har v\xc3\xa6ret mange interne opg\xc3\xb8r mellem de forskellige grupper i gaden. I 2003 f\xc3\xb8rte et af de talrige sammenst\xc3\xb8d til, at UDA\'s leder Johnny Adair blev fordrevet fra sit hjem.\n_START_SECTION_\nKirker\n_START_PARAGRAPH_\nShankill er hjemsted for adskillige kirker for forskellige religi\xc3\xb8se retninger. I den nordlige del af kvarteret ligger St. Matthew tilh\xc3\xb8rende Church of Ireland, der blev ombygget i 1872 og er bygget i trekl\xc3\xb8ver-stilen, som f\xc3\xa5r den til at ligne Irlands nationalsymbol, der er den katolske St. Patricks symbol og som han brugte som p\xc3\xa6dagogisk hj\xc3\xa6lpemiddel til at forklare treenigheden for den irske befolkning, da landet blev kristnet. _NEWLINE_Der er desuden en gravsten, der mindes et 14-\xc3\xa5rigt medlem af Royal Air Force, som omkom under 1.verdenskrig. Kirken skulle efter sigende v\xc3\xa6re en kopi af en kirke i Saloniki i Gr\xc3\xa6kenland, da man ikke har form\xc3\xa5et at lave bladene i kl\xc3\xb8veret helt runde. Vandet, der l\xc3\xb8ber ude foran kirken, har man gennem tiderne regnet for helligt og helbredende, man troede det kunne kurere vorter og kolik hos sp\xc3\xa6db\xc3\xb8rn.\n_START_SECTION_\nUddannelse\n_START_PARAGRAPH_\nBydelen har to skoler, Belfast Boy\'s Model School og Belfast Model School of Girls. Begge skoler tillader eleverne at blive p\xc3\xa5 skolen til de har best\xc3\xa5et A-niveau fag. Mens Castle High School ligger t\xc3\xa6t p\xc3\xa5 i Fortwilliam Park p\xc3\xa5 Shore Road og huser en del elever fra Shankill-omr\xc3\xa5det. Skolen har vundet flere priser de seneste \xc3\xa5r. _NEWLINE_F\xc3\xb8r den blev lukket l\xc3\xa5 Cairnmartin Secondary School ogs\xc3\xa5 i omr\xc3\xa5det og udkl\xc3\xa6kkede sportstalenter som bokseren Wayne McCullough og fodboldspilleren Norman Whiteside.'